  Виталий Пронин Гаиысь куать корка пӧлын вылез но ваньГурт улон туж дыртытэк но гань-гань ортче. Уката ик толалтэ. Ува ёросысь Гаи гуртын улон туж-туж шыпыт мынэ. Татын 31 улӥсь пусъемын, оскытӥзы Кыйлуд гурт администрациын.Шор усадьбаысен Гаи дорозь 5 иськем сюрес. Со рос-прос сузямын, машина пытьыос вань. Озьы ке но сюрес йылтэм-пумтэм кадь кыстӥське. Вуим но - гурезь йылын одӥг корка. Азяз - таксофон. Гурезь улэ нуись сюрес сузямын ӧвӧл ни - ульча буш.Одӥг корка - со Тугаев кузпалъёслэн юртъерзы. Воргорон уже тупаз. Дораз Надя кышноез. Но возьмамтэ куноослы - корреспондентлы но водительлы - нылкышно ӧз шумпоты.- Ужлы быремъёс-а, мар-а, юнме ветлӥськоды. Уг, пырыны уг лэзьы, - укнозэ усьтыса, ӟуч кылын лек вазиз Надежда. - Мынэ мукетаз ульчае. Оло, отын кин ке вераськыны соглаш луоз.Киыныз шонтэм пала учки но - зэм, эшшо кӧня ке коркаос адско. Лёгем пичи сюрес кузя лать вамыштӥ. Нюк вамен потыса, вуи эшшо одӥг корка доры. Шӧдске, таяз но улӥсез вань. Муръёысьтыз ӵыныз бугыр потэ. Урамын ветлӥсез кылыса, азбарын пуны утыны ӧдъяз.Кынмыны ӧй вутты. Пунызэ тышкаськыса, капка доры кузё кышно вуиз.- Что надо? - юаз.Паймод, таиз но ӟуч.- Удмуртэз валаськоды-а? - юасько.- Вераськисько, - вазе кышномурт.Тодматским, иське. Симакова Людмила Романовна, пе. Куноосты витисьтэм Надеждалэн мумиз вылэм.- 6 коркан улӥсез вань. Ваньмыз-ӧвӧлэз - 13 мурт. Пӧламы 2 нылпиос, 5-ез егит калык, кылемез мон кадь пенсионеръёс, - вера Людмила Романовна.Кышномурт ассэ пенсионер нимаз ке но, мӧйы вылымтэ на - 59 аресаз гинэ мынэ. Со Гаиын вордскемын но, будэмын но, пересьмонзэ но татын ик ортчытыны чакла. Зэм, ог 70 ар талэсь азьло гурт пичи вылымтэ. Коркаос ог 100-лэсь трос сылӥзы, пе. Гуртысь ульчаос Удмурт Гаи, Ӟуч Гаи, Колтома шуыса висъяськизы. Быдӟым ож бере гурт эшшо бадӟымаз. Татын начальной школазы, клубзы, магазинзы, библиотеказы, медпунктсы кылдӥз. «Фрунзе» колхоззы но пыд вылаз йыг-йыг сылӥз.- Турнаны, кык грузовой машинае пуксьыса, ветлылӥм! Татын милям Нылга шур кошке, тулыс со паськыт ӧръяське. Турынмы туж чебер, нап будэ. Колхозлэн кӧня фермаез вал - ошпи, искал, кунян, ыж вордылӥзы, ваньмаз ик ужаса эскерылӥ, - вера Милапай. - Улӥсь вал бере, нылпиос но ӧжыт ӧз вордске. Мынам тани квать (куать) луизы, нош туклячиелэн - Надялэн картэзлэн семьяяз - 11 кузя вал.Но Гаилэн сяськаянэз 60-тӥ аръёслэн пумозязы гинэ тырмиз. Гурт неперспективнойёс радэ пыриз. Калыкез ӝутказы шор усадьбае - Кыйлудэ - выжыны. Нылпиё семьяос уката ик выль интые кошкылӥзы семилетка понна но - нылпиоссылы вить иськем сюрес лёгано уз луы нуналмысь. Выль интыын колхозын ужасьёслы квартира но сётъязы - озьы калык вырӟиз.- Тӥ малы ӧд кошке? - выжыятӥсько Милапайлэсь.- Мужике но квартира куре вал, соку та коркамы пуктэмын ӧй вал на. Но ньылонзэ ӧзгес вормылы, сыӵе ужасез дунъяло-ло? Табере тани улӥськом ни. Надя гуртысьтымы Колялы ик бызиз, Вова пие вуж коркам улэ. Ачим огнам. Мужике пенсие потӥз гинэ - кулыса кошкиз. Тани бадӟым гуре ӵындэ, корт гур пуктытэк ӧйлась. Ӵын, конешно, корка но ӵакме, мар карод ни, - пельпумзэ ӝутка кышномурт.Милапайлэн пудоез трос ӧвӧл - куатё пала ыжъёсыз, чипы-курегез но пуныез. Со понна гуртысь егитъёс туж тыршо-ужало. Бабинцевъёс нюлэс дасяло, кор но пу вортто. Таоссэ, пе, шедьтыны уз кылды, нуналлы быдэ тэле кошко.Милапай дорысь потыса, эшшо гуртоосты утчано кариськи на. Куинетӥ ульчаын - нюк улланьысь Колтомаын - коркаос тросгес адско. Ӵыж-выль корка но вань, бордаз выль поликарбонат теплицаез, сюресэз мычемын. Оло пырод, оло уд. Пуныез ке вань? Пырыса ӧс бордысь бадӟым замокез гинэ синйылтӥ. Кузёосыз татын но ӧвӧл. Эшшо кык коркае йыгаськыса вылысь адямиосты ӧй шедьты. Югыт куазен татын шим-шим ке, уйин эшшо шимес луэ, дыр. Зэм, кионъёс татӥ уг ветло, ньыль пыдоосыз но, кык пыдоосыз но, шуиз Милапай.Нош ик вамыштӥ огназ сылӥсь корка доры - Милапай верамъя, та Удмурт Гаи. Табере Надя ӧз ни мурта. Вераськемед потэ ке, пыр, пе... гулбечетӥ. Корказь ӧс бордын, зэмзэ но, тунгон ошемын. Мар карод, усьтӥ гулбеч ӧссэ - Надя тыл ӝуатӥз. Югытысь пырем синъёсы нырысь ик мертчизы сылалтӥськемен банкаос шоры. Чурен-чурен сыло соос. Чотаса ик сураськод.- Ку сомында сиён дасяды? - юасько.- Ма, азьтэм мурт сомында лэсьтоз шат? - пумитам юанэн ик вазе Надя. - Губилы кыдёке ветлонэз ӧвӧл - бакча бере потӥськод но, ведра тырме. Борыяны капка азьысь нюке васькисько. Ми доры кыйлудъёс но мукетъёс юромо лыкто, нош милям ваньмыз ныр уламы.Тугаевъёслэн корказы бадӟым. Надялэн Коля картэз атай юртэз борды итэт лэсьтэм, вуж клубез кесяса. Табере татын ньыль вӧл-вӧл висъетэз. Кылем гужем пластик укно пуктылӥзы. Ву но корка пыре - вуж фермаысь водокачка али но гуртоосты секта. Надялэн мисьтаськон машинаез но сылэ, холодильникез но кык.- Газмы ӧвӧл, гур эстоно луэ. Но укыр пӧсь улыны ми дышемын ӧвӧл, салкымын но яра, - шуэ кузё кышно.Тугаевъёслэн кык нылпизы. Русланзы, школаез йылпумъяса, Ижын дышетске ни. Алина кыкетӥ классэ ветлэ. Солы нуналлы быдэ Кыйлудэ ветлоно луэ.- Бабинцевъёслэн но пиналзы школае ветлэ. Нылпиосты нуон-ваён понна асьмелы ик сюлмаськоно ни. Ярам, али Коляез колхозэ уж дураз «Уазикен» нуо, соин Алина но папаеныз ӵош ветлэ, - сюлмаськонъёссэ маде Надя.Со понна аслыз кышномуртлы мӧзмыны дыр уг кыльы. «Мар ужаськод?» юанэлы пумит со монэ азбаре поттӥз - гулбечетӥ ик.- 2 скалмы, ошпимы, парсьёсмы, 20 мында ыжъёсмы. Пудоен улӥськом. Тани куркаосме вандылыса вузай ни. Котькудӥз 5 кило мында кыскиз, 1 сюрс манетэн вузай, - ушъяське кышномурт.Мукет ӵӧж-ӟазегез но кузё кышнолэн тырмыт. Тугаевъёслэн пудо вордэмзылы кыйлудъёс вожъяськемзэс вералляло, баринъёс сямен асьсэ усадьбаязы уло, пе.- Баринъёс тамында ужало шат? - пайме Надя. - Ми ваньзэ асьмеос лэсьтӥськом. Ярам, Коля тракторен турна, ворттэ. Гужемзэ пудоез пастухе поттонэз ӧвӧл, озьы ке но котькуд нунал соосты думоно, люктано, чаклано ук. Тани толалтэ сюрес вольыт, тракторен сузямын. Нош сӥзьыл-тулыс кыӵе напра луэ. Соиз понна сюлмаськись ӧвӧл, сёравно Гаизы быроз, малпало, дыр. Автолавка но кемалась татчы уг ветлы. Сиён-юонлы асьмеос Кыйлудэ мынӥськом. Пенсионеръёслы тани пенсизэс но уг ваё - табере сое банкысь счётазы гинэ келяло на.* * *Гужем гуртын улон улӟе. Буш улӥсь коркаосазы берто куд-огез мӧйыос. Тройчае шайвылэ лыкто пересьёс но, пиналъёс но. Котькуд аре калык люкаськылэ гуртлэсь нуналзэ пусйыны. Таӵе дыръя нош ик ваньзы тодазы ваё губиё-борыё интыоссэс, сюлэмзы вӧсь луыса, учко ёмырам вуж юртъеръёссэс. Нош куать юртын котькуд нунал ӝуатске тыл, быректэ пӧсь чай. Татын уло зэмос гаиос.Алёна Ионина Теги: гурт Ува  